هډې اخندزاده کلی له خوا سرې میاشتې ته د دار المجانین جوړېدو په موخه ځمکه وقف شوه. نن دوشنبه د روان سپوږمیز کال د شوال میاشتې په ۲۷مه نېټه د ننګرهار جلال آباد ښار اړوند هډې اخندزاده کلی د قومی مشرانو او سپین ږیرو له خوا افغانی سرې میاشتې ټولنې ته د ختیځ زون دار المجانین جوړېدو په موخه ۴۶۰۰ متر مربع ځمکه د مرکزی دفتر هئیت په شتون کې وقف کړای شوه. د یادې ځمکې د وقف په غونډه کې د هډې اخندزاده کلی قومی او شورا مشر حاجی نظر محمد له لوری د مرکزی دفتر د سکرتر جنرال عملیاتی مرستیال مولوی عبداللطیف ثابت، د املاکو رئیس حافظ عبدالخالق سعید، د ختیځ زون رئیس مولوی قمر ګل نصرت، د ننګرهار نمایندګۍ رئیس میا نجم الدین هلال او د زون او نمایندګۍ کارمندانو ته ښه راغلاست ووایه او تر څنګ یې زیاته کړه: د هډې اخندزاده کلی د مشرانو په مشوره او خوښه مو دغه ځمکه د سرې میاشتې لپاره وقف کړې؛ تر څو په کې د روانی ناروغانو ساتنځای جوړ کړی. په یاده غونډه کې د افغانی سرې میاشتې د سکرتر جنرال عملیاتی مرستیال مولوی عبداللطیف ثابت د هډې اخندزاده له قومی مشرانو او سپین ږیرو څخه مننه وکړه، چې سرې میاشتې ته یې د خدمت په موخه ځمکه وقف کړه. تر څنګ یې نوموړی په خپلو خبرو کې زیاته کړه: نن د هډې اخندزاده کلی قومی سپین ږیری او مشران د ډېرې قیمتی ځمکې د ور کولو په موخه را ټول شوی دی، له ټولو مشرانو مننه کوم، چې خپله قیمتی ځمکه یې سرې میاشتې ته وقف کړه، تر څو چې له دې ځمکې استفاده کېږی، تاسو ته به یې اجر در رسېږی. د افغانی سرې میاشتې سکرتر جنرال عملیاتی مرستیال مولوی عبداللطیف ثابت او د ختیځ زون سیمه ییز رئیس مولوی قمر ګل نصرت په خپلو خبرو کې له رسنیو سره وویل: پلان لرو، چې د ختیځ زون په کچه د روانی ناروغانو لپاره یو معیاری ساتنځای جوړ کړو، تر څو د ټول زون خلکو ته ګته ورسېږی. د مراسمو په پای کې د یادې ځمکې خط چې د قومی مشرانو او سپین ږیرو له لوری تایید او لاسلیک شوی و، د افغانی سرې میاشتې د سکرتر جنرال عملیاتی مرستیال ته وسپارل شو. د ننګرهار نمایندګۍ خپرونو مدیریت